
Europa-Parlamentets beslutning om fremtiden for europæisk selskabsret

(2012/2669(RSP))

Europa-Parlamentet,
–
der henviser til den offentlige høring om fremtiden for den europæiske selskabsret, som Kommissionen lancerede den 20. februar 2012
, 

–
der henviser til konferencen om "European Company Law: the way forward”, som Kommissionen afholdt den 16. og 17. maj 2011
,

–
der henviser til rapporten af 5. april 2011 fra refleksionsgruppen vedrørende fremtiden for europæisk selskabsret
,

–
der henviser til Kommissionens meddelelse af 13. april 2011 med titlen "Akten for det indre marked - Tolv løftestænger til at skabe vækst og øget tillid - "Sammen om fornyet vækst"" (COM(2011)0206),

–
der henviser til Kommissionens meddelelse af 25. oktober 2011 med titlen "Initiativ for socialt iværksætteri – At skabe et gunstigt klima for sociale virksomheder som kerneelementer i den sociale økonomi og den sociale innovation" (COM(2011)0682),
–
der henviser til Kommissionens meddelelse af 10. juli 2007 om enklere erhvervsbetingelser for selskaber inden for selskabsret, regnskabsførelse og revision (COM(2007)0394),

–
der henviser til Kommissionens meddelelse af 21. maj 2003 med titlen "Modernisering af selskabsretten og forbedret virksomhedsledelse i Den Europæiske Union - vejen frem" (COM(2003)0284),

–
der henviser til sin beslutning af 21. april 2004 om Kommissionens meddelelse til Rådet og Europa-Parlamentet om modernisering af selskabsretten og forbedret virksomhedsledelse i Den Europæiske Union — vejen frem
,

–
der henviser til sin beslutning af 4. juli 2006 om den seneste udvikling og udsigter i relation til selskabsret
,

–
der henviser til sin beslutning af 25. oktober 2007 om det europæiske private selskab og det fjortende selskabsretsdirektiv om flytning af registreringssted
,

–
der henviser til sin beslutning af 10. marts 2009 med henstillinger til Kommissionen om grænseoverskridende flytning af selskabers vedtægtsmæssige hjemsted
,

–
der henviser til sin beslutning af 23. november 2010 om civilretlige, erhvervsretlige, familieretlige og internationalprivatretlige aspekter af handlingsplanen om gennemførelse af Stockholmprogrammet
,

–
der henviser til sin beslutning af 2. februar 2012 med henstillinger til Kommissionen om fjortende selskabsretsdirektiv om grænseoverskridende flytning af selskabers hjemsted
,

–
der henviser til forespørgsel af 4. maj 2012 til Kommissionen om fremtiden for europæisk selskabsret (2012/2669(RSP)) (O-000110/2012 – B7‑0117/2012),

–
der henviser til forretningsordenens artikel 115, stk. 5, og artikel 110, stk. 2,

A.
der henviser til, at der er behov for, at EU's lovgivningsramme for selskabsret og virksomhedsledelse tilpasses, så der kan tages højde for, at europæiske selskaber i stadig højere grad driver virksomhed på tværs af grænserne i EU, og for den fortsatte integration af de europæiske markeder;

B.
der henviser til, at det overordnede mål er at sætte virksomhederne i EU i stand til at konkurrere mere effektivt og opnå større succes i et globalt miljø, hvor konkurrencen er meget hård, samtidig med at der sikres en passende beskyttelse af kreditorer, aktionærer, medlemmer og medarbejdere;

C.
der henviser til, at en brugervenlig lovgivningsramme vil tilskynde virksomhederne, især SMV'er, til at gribe de muligheder, det indre marked giver;

D.
der henviser til, at eventuelle fremtidige initiativer skal være forenelige med de nationale virksomhedsledelsessystemer og nationale love om medarbejderindflydelse og samtidig sigte mod at skabe øget fleksibilitet og valgfrihed med hensyn til selskabsformer, intern kompetencefordeling og bæredygtige virksomhedsstrategier;

E.
der henviser til, at der er et uudnyttet potentiale med hensyn til selskabsformer på EU-plan, som bør undersøges, udvikles og fremmes yderligere;

F.
der henviser til, at der bør skabes større mobilitet på tværs af grænserne for selskaber;

G.
der henviser til, at finanskrisen har vist behovet for klarere rammer for virksomhedsledelse, der i højere grad fokuserer på at inddrage de berørte parter;

1.
glæder sig over Kommissionens nylige offentlige høring om fremtiden for europæisk selskabsret, der skulle kunne bidrage til udformningen af fremtidige initiativer til at forenkle erhvervsklimaet for virksomheder, mindske unødige administrative byrder og gøre det muligt for virksomheder at operere effektivt i det indre marked, samtidig med at der sikres en passende beskyttelse af kreditorer, aktionærer, medlemmer og medarbejdere; 

2.
mener, at der er et stort potentiale for EU-selskabsformer som supplement til de eksisterende selskabsformer i henhold til national ret, som bør udvikles og fremmes yderligere; opfordrer indtrængende Kommissionen til, med henblik på at opfylde SMV’ernes særlige behov, at gøre en ekstra indsats for at få vedtaget statutten for det europæiske private selskab (SPE)
, hvorved der kunne tages fuldt hensyn til alle berørte parters interesser, for at overvinde den fastlåste situation i Rådet;

3.
glæder sig over, at Kommissionen har indledt en undersøgelse af europæiske gensidige selskaber som bebudet i det ovennævnte initiativ for socialt iværksætteri
, og opfordrer den indtrængende til hurtigt at fremsætte et nyt forslag til en statut;

4.
mener, at eventuelle reformer af det andet selskabsdirektiv
 bør fokusere på yderligere forenkling i stedet for at indføre en alternativ ordning for kapitaldannelse og -vedligeholdelse;

5.
glæder sig over revisionen af regnskabsdirektiverne og foreslår, at Kommissionen fortsætter med at undersøge mulighederne for at udvikle europæiske regnskabsstandarder, navnlig med hensyn til SMV'ernes særlige behov, under hensyntagen til de traditionelle forestillinger om bæredygtighed, langsigtet planlægning, familieejerskab og andre traditionelle aspekter af SMV'er;

6.
mener, at det bør overvejes at genoptage arbejdet med det femte selskabsdirektiv med hensyn til aktieselskabers struktur og drift; 

7.
gentager sin anmodning til Kommissionen om at fremsætte et lovgivningsforslag om foranstaltninger med henblik på at lette mobiliteten på tværs af grænserne for selskaber i EU (14. selskabsdirektiv om grænseoverskridende flytning af selskabers hjemsted);

8.
minder om, at Kommissionen i rammeaftalen om forbindelserne mellem Parlamentet og Kommissionen har forpligtet sig til at rapportere om den konkrete opfølgning på enhver anmodning om at fremsætte et forslag i henhold til artikel 225 i TEUF senest tre måneder efter vedtagelsen af den relevante beslutning på plenarmødet; beklager, at denne forpligtelse ikke er blevet opfyldt i forbindelse med Parlamentets beslutning med henstillinger om et 14. selskabsdirektiv; opfordrer Kommissionen til at overholde rammeaftalen ved at fremsende mere detaljerede opfølgningsrapporter fremover;

9.
foreslår, at Kommissionen genoptager sit arbejde med det niende selskabsdirektiv om koncerner med henblik på at skabe en lovgivningsramme for denne almindelige form for erhvervsorganisation; mener, at der ikke er behov for en fuldt harmoniseret EU-selskabslovgivning om koncerner, men snarere for et sæt fælles regler om bl.a. beskyttelse af datterselskaber og interessenter og større gennemsigtighed med hensyn til retlig struktur og ejerforhold;

10.
minder om, at lovgivningen i henhold til Kommissionens dagsorden om intelligent lovgivning skal være klarere og lettere tilgængelig; mener, at Kommissionen bør kodificere EU-selskabslovgivningen for at skabe et brugervenligt sæt regler og sikre sammenhæng i EU-retten; anerkender fordelene ved en enkelt EU-retsakt om selskabsret, men mener, at det i første omgang er nødvendigt at samle selskabsdirektiverne; foreslår, at de samles i kategorier, herunder stiftelse og drift (f.eks. første og andet direktiv og regnskabs- og revisionsdirektivet), mobilitet (f.eks. tredje
, sjette
, tiende
, 11.
 og 13.
 direktiv og det kommende 14. direktiv) og EU-selskabsformer (f.eks. SE, SCE, EØFG); understreger, at dette kodificeringsprojekt naturligvis ikke bør føre til en afbrydelse af det nødvendige reformarbejde; 

11.
mener, at der også er lovvalgsspørgsmål, der skal løses på det selskabsretlige område, og at en akademisk forslag
 på dette område kunne tjene som udgangspunkt for det videre arbejde med lovvalgsregler i forbindelse med selskabers grænseoverskridende transaktioner; 

12.
opfordrer indtrængende Kommissionen til at fremlægge en handlingsplan for vejen frem efter høringen, der skitserer initiativerne til forbedring af lovgivningsrammerne for EU-selskabsretten på kort, mellemlangt og langt sigt; mener, at initiativerne på kort sigt bør omfatte det 14. selskabsdirektiv og foranstaltninger til forbedring af EU-rammerne for virksomhedsledelse, mens initiativerne på mellemlangt sigt f.eks. bør tage fat på det niende selskabsdirektiv og initiativerne på langt sigt kodificeringen af EU-selskabsretten;
13.
understreger, at det forventer, at initiativerne på kort sigt formelt bliver medtaget i lovgivnings- og arbejdsprogrammet for 2013, og at der fastsættes måldatoer for initiativerne på mellemlangt og langt sigt;
14.
gentager sine tidligere opfordringer til Kommissionen til at analysere problemerne i forbindelse med gennemførelsen af den eksisterende lovgivning, således at der kan tages hensyn til resultaterne af analysen, når der overvejes nye lovgivningsforslag;

15.
minder om, at Kommissionen bør basere ethvert lovgivningsforslag på en konsekvensanalyse under hensyntagen til alle berørte parters, herunder investorers, ejeres, kreditorers og medarbejderes, interesser, i fuld overensstemmelse med nærheds- og proportionalitetsprincippet;

16.
opfordrer Kommissionen til informere Parlamentet fuldt ud om resultaterne af høringen om fremtiden for europæisk selskabsret og detaljeret redegøre for de afgørelser, den træffer som følge af resultaterne af høringen;
17.
pålægger sin formand at sende denne beslutning til Rådet, Kommissionen og medlemsstaternes parlamenter og regeringer.

